麥美娟

麥美娟，係香港政府民政及青年事務局局長，親中陣營香港工會聯合會成員，做過香港立法會嘅選舉選委會界別同新界西選區議員、葵青區議會議員。

早年經歷 
麥美娟喺中學時期曾就讀一間女校同埋喺中華傳道會安柱中學升讀預科。中六嗰陣，麥美娟成功考到獎學金去加拿大留學，但阿媽嗰陣死咗，屋企經濟出問題，班主任建議佢參與葵青區徵文比賽，於是1988年佢參加葵青區徵文比賽，之後獲得優異獎，仲擔任過香港青年大使去新加坡，之後就正式開始參與青年活動。

從政生涯 
1993年，葵青區議會委任議員崔康常辭職，議席懸空。麥美娟接到當時政務司霍德簽署嘅委任信件，接替崔康常，以22歲之齡成為香港最後生議員。

2021年12月19號，麥美娟喺以1,326票排名第5贏得議席，由2022年1月1號上任。

之後，佢喺李家超無提政綱嘅情況下，有份提名李家超參與2022年香港行政長官選舉。

佢喺2022年6月19號辭去立法會議員職務，同日畀國務院根據候任行政長官李家超嘅提名而任命爲民政及青年事務局長，7月1號就職。

爭議事件

封殺建制陣營異見份子 
麥美娟喺2020年香港立法會選舉角逐連任嘅名單入面，除咗有工聯會成員外，仲出現新民黨前離島區議員傅曉琳，另外又以鄉事派前元朗區議會主席沈豪傑為競選經理。香港01社評批評呢種經濟左翼右翼共同出選嘅做法，話呢張名單係四不像，批評佢哋係為咗搶走前新民黨田北辰嘅選票，夾殺此建制陣營中嘅異見份子，犧牲民生理念。

承認並支持香港成為「警察社會」 
喺2021年6月25號，警務處出身嘅李家超升任政務司司長、鄧炳強升任保安局長，引發香港係咪成為警察社會嘅議論，麥美娟回應相關英文問題嘅時候反問「Why not？」，指警察社會無問題，佢嘅重點放喺國家安全上。當講到警察城市，佢話會期望同佢哋仲有其他官員，可以合作解決社會深層次矛盾。

爆粗鬧林鄭月娥 
喺逃犯條例修訂草案風波入面，民間有強烈反對聲音，淨係6月9號嘅遊行已經有過百萬人參加，但係親中陣營仍然力撐條例修訂，亦因為咁面對重大民意壓力，其中有傳林特首喺2019年6月15號就修訂嘅問題會見親中陣營議員，麥美娟當時爆粗大鬧林鄭，話林鄭脫離民眾，仲話「我啲兄弟落去解説日日被人X！X街，你試下落區日日畀人X呀！」，仲有傳佢X埋林鄭老母。而去到9月麥美娟接受《香港01》訪問嘅時候，就話當時好多人佢都有鬧。

唔岔氣比尊子影射發老脾還擊 
喺2023年5月，政府宣布「完善區議會方案」，當中將區議會嘅民選議席大幅減到得返88席，要出選嘅仲要經分區委員會、地區滅罪委員會同埋防火委員會攞夠3個提名，先可以入閘。之但係，呢啲委員會嘅成員好多都係由特區政府委任，而且好多質素都強差人意，因為咁樣而比好多人批評。而喺5月9號，漫畫家尊子喺明報嘅「乜議員」三格漫畫專欄中，畫出嘅內容講：學歷唔同工作能力，又話會考中英數肥佬、膽固醇過高、有心臟病、色盲都無問題，只要係特首覺得啱就可以委任做呢三個會嘅委員。由於內容茅頭明顯串緊呢三個會嘅成員質素低，但受到特首重用嚟篩選區議員，選出嚟嘅議員質素令人擔心，所以喺同一日，身為民政及青年局局長嘅麥就反擊，發老脾話篇漫畫係「政治凌駕」，聲稱政府會「用人唯才」，仲點名話明報對區議會改制發佈言論老點大眾。

而喺麥發老脾兩日後，明報就宣布喺同月14號將「尊子漫畫」停刊。而就住呢單野，尊子本人同法新社證實左自己專欄比人停刊係同批評區議會改制有關，佢仲話要停刊原因只有明報一方先知，仲形容今日自己比人停刊係「香港故事」嘅一部分，令人不禁懷疑係有政府部門施壓先搞到咁。

個人榮譽 
 行政長官社區服務獎狀
 太平紳士
 銅紫荊星章

立法會 < 參政為勞工 - 香港工會聯合會
 麥美娟| 工聯會立法會議員聯合辦事處

GovHK 香港政府一站通：民政及青年事務局局長 麥美娟, SBS, BBS, JP

類:香港特別行政區主要官員
類:前香港立法會議員
香港工聯會員
前葵青區議員
美娟